VENDIM
Nr. 316, datë 12.12.2025

MBI NJË NDRYSHIM NË VENDIMIN E BORDIT TË ERE-s NR. 168, DATË 26.8.2024, “MBI LICENCIMIN E SHOQËRISË ‘SUN’S MIRACLE’ SHPK, NË
VEPRIMTARINË E PRODHIMIT TË ENERGJISË ELEKTRIKE”

[bookmark: _GoBack]Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të nenit 113, të ligjit nr. 44/2015, “Kodi i Procedurave Administrative të Republikës së Shqipërisë”; si dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 12.12.2025, mbasi shqyrtoi relacionin e përgatitur nga Drejtoria e Politikave të Burimeve të Rinovueshme, me nr. 2856/2 prot., datë 25.11.2025, “Mbi një ndryshim në vendimin e Bordit të ERE-s nr. 168, datë 26.8.2024, ‘Mbi licencimin e shoqërisë ‘Sun’s Miracle’ sh.p.k. në veprimtarinë e prodhimit të energjisë elektrike’”,
konstatoi se:
1. Të dhëna mbi shoqërinë “Sun’s Miracle” sh.p.k.
- Bordi i ERE-s, me vendimin nr. 168, datë 26.8.2024, ka licencuar shoqërinë “Sun’s Miracle” sh.p.k. në veprimtarinë e prodhimit të energjisë elektrike nga centrali fotovoltaik me kapacitet të instaluar 2 mw, për një afat 30-vjeçar.
- Në pikën 2, të vendimit nr. 168/2024, është përcaktuar se shoqëria duhet të fillojë ushtrimin e aktivitetit të prodhimit të energjisë elektrike nga centrali fotovoltaik, jo më vonë se data 15.9.2024.
2. Korrespondenca dhe dokumentacioni i administruar
- Nga raportimet periodike të shoqërisë “Sun’s Miracle” sh.p.k. dhe nga publikimet periodike të ERE-s mbi të dhënat e tregut të energjisë elektrike rezulton se shoqëria ka filluar të ushtrojë aktivitetin e prodhimit të energjisë elektrike prej muajit nëntor 2024, ku për vitin 2024 ka prodhuar gjithsej 344 mwh, ndërsa për periudhën janar–shtator 2025, sasinë prej 3439 mwh.
- ERE, me shkresën nr. 2856 prot., datë 13.11.2025, i ka kërkuar shoqërisë depozitimin në ERE të një kopjeje të testimit të veprës, në mbështetje të pikës 2, të vendimit nr. 168/2024.
- Shoqëria “Sun’s Miracle” sh.p.k., me shkresën nr. ekstra prot., datë 18.11.2025, protokolluar në ERE me nr. 2856/1 prot., datë 18.11.2025, ka paraqitur, ndër të tjera, këto të dhëna:
- Me shkresën e saj nr. ekstra prot., datë 12.9.2024 “Njoftim mbi përfundimin e punimeve për ndërtimin e centralit fotovoltaik ‘Sun’s Miracle 2 mw’”, ka njoftuar MIE-n dhe AKBN-në për përfundimin e punimeve, duke iu referuar procesverbalit të përfundimit të punimeve të datës 12.9.2024 dhe duke kërkuar kryerjen e testimit të veprës në zbatim të nenit 10, të kontratës nr. 1569 rep., nr. 1036 kol., datë 21.3.2023.
- Shoqëria bën me dije se, për shkak se testimi nuk është kryer nga MIE dhe AKBN-ja brenda afatit 45-ditor të parashikuar në kontratë dhe për shkak se grupi i AKBN-së është paraqitur në objekt përpara datës së energjizimit të centralit (7.11.2024, sipas shkresës së “OSSH” sh.a. nr. 10549/6 prot., datë 29.10.2024), testimi i veprës është realizuar më datë 9.11.2024 nga vetë mbajtësi i miratimit për ndërtim (Sun’s Miracle sh.p.k.), sipërmarrësi i punimeve dhe mbikëqyrësi i punimeve.
- Dokumenti “Testimi i Parkut Fotovoltaik Sun’s Miracle 2 mw” i është vënë në dispozicion AKBN-së dhe MIE-s për dijeni dhe për vijimin e procedurave për raportin e vlerësimit të investimit dhe certifikatën e pranimit të veprës, në zbatim të VKM-së nr. 506, datë 1.8.2024 dhe kontratës nr. 1569 rep., nr. 1036 kol., datë 21.3.2023.
- Me shkresën nr. 176/5 prot., datë 23.6.2025, AKBN-ja ka njoftuar shoqërinë për përfundimin e raportit të vlerësimit të investimit dhe certifikatës së pranimit të veprës të parkut fotovoltaik “Sun’s Miracle” 2 mw, duke kërkuar paraprakisht pagesën e tarifës prej 1% të vlerës së investimit, në përputhje me kuadrin ligjor.
- Shoqëria ka vijuar raportimin periodik pranë ERE-s, në zbatim të seksionit 3.2 “Llogaritë dhe raportimi”, pika 3.2.2, të licencës nr. 587, seria P24, sipas vendimit nr. 168, datë 26.8.2024.
- Gjithashtu, shoqëria, bashkëlidhur shkresës së datës 18.11.2025, ka depozituar edhe: vërtetimin e njësisë me origjinalin të procesverbalit të përfundimit të punimeve të datës 12.9.2024; vërtetimin e njësisë me origjinalin të shkresës së datës 12.9.2024 drejtuar MIE-s dhe AKBN-së; një kopje origjinale të dokumentit “Testimi i Parkut Fotovoltaik Sun’s Miracle 2 mw”; vërtetimin e njësisë me origjinalin të shkresës së AKBN-së nr. 176/5 prot., datë 23.6.2025.
3. Analiza ligjore dhe vlerësimi
- Nga procesverbali i përfundimit të punimeve dhe njoftimi i datës 12.9.2024, rezulton se punimet për ndërtimin e centralit fotovoltaik kanë përfunduar përpara afatit të përcaktuar në pikën 2, të vendimit të Bordit të ERE-s nr. 168, datë 26.8.2024.
- Testimi i veprës është kryer më datë 9.11.2024 dhe, në vijim, AKBN-ja ka hartuar raportin e vlerësimit të investimit dhe certifikatën e pranimit të veprës, duke kushtëzuar pajisjen e shoqërisë me këto dokumente vetëm me kryerjen e pagesës së tarifës ligjore.
- Leja e ndërtimit e miratuar nga KKT-ja, me afat vlefshmërie 12-muaj deri më 15.4.2025, është respektuar në praktikë, pasi vënia në punë e centralit dhe fillimi i prodhimit të energjisë elektrike janë kryer brenda këtij afati.
- Edhe pse afati i përcaktuar në pikën 2, të vendimit të Bordit të ERE-s (15.9.2024) nuk është respektuar në mënyrë strikte (meqenëse parku ka hyrë në operim në nëntor 2024), ky afat ka qenë i përafërt dhe i vetëdeklaruar nga shoqëria në fazën e aplikimit, ndërsa, në aspektin material, shoqëria ka përmbushur detyrimin për vënien në operim të impiantit brenda afateve të lejes së ndërtimit dhe kontratës me MIE-n.
- Në këto kushte, pika 2 e vendimit nr. 168/2024 ka përfunduar efektin e saj dhe nuk ka më funksion kushtëzues të pavarur për vijimin e veprimtarisë së licencuar.
4. Nevoja për ndryshimin e vendimit
- Në mbështetje të nenit 113, të ligjit nr. 44/2015, “Kodi i Procedurave Administrative të Republikës së Shqipërisë”, i cili parashikon se një akt administrativ mund të ndryshohet, shfuqizohet apo anulohet, kryesisht nga organi publik që ka kompetencë për ta nxjerrë atë, vlerësohet se:
- Pika 2, e vendimit të Bordit të ERE-s nr. 168, datë 26.8.2024, duhet të shfuqizohet, pasi kushti për vënien në operim të centralit fotovoltaik është përmbushur dhe afati i përcaktuar në këtë pikë nuk ka më funksion praktik.
Për gjithë sa më sipër, Bordi i ERE-s
VENDOSI:

1. Pika 2, e vendimit të ERE-s nr. 168, datë 26.8.2024, shfuqizohet.
2. Drejtoria e Politikave të Burimeve të Rinovueshme të njoftojë shoqërinë “Sun’s Miracle” sh.p.k., Ministrinë e Infrastrukturës dhe Energjisë, “OSSH” sh.a. dhe “ALPEX” sh.a., lidhur me vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.
KRYETAR
Petrit Ahmeti


